ব্রুনাই ডলার

ব্রুনাই ডলার ( চিহ্ন: B$; মালয়: রিংগিট ব্রুনাই ; মুদ্রা কোড: BND) হলো ১৯৬৭ সাল থেকে ব্রুনাইয়ের মুদ্রা। এটি সাধারণত ডলারের চিহ্ন $ বা B$ দিয়ে সংক্ষিপ্ত করা হয়, যা এটিকে অন্যান্য ডলার বিন্যস্ত মুদ্রা থেকে আলাদা করে। এটি ১০০ সেন্টে বিভক্ত। ব্রুনাই ডলার ব্রুনাই দারুস সালাম কেন্দ্রীয় ব্যাংক দ্বারা জারি করা হয়।

১৯৬৭ খ্রিস্টাব্দে একটি মুদ্রা বিনিময়-যোগ্যতা চুক্তির অধীনে ব্রুনাই ডলার সমানভাবে সিঙ্গাপুরের ডলারের সাথে বিনিময়যোগ্য। যেভাবে ব্রুনাই ডলার সিঙ্গাপুরে দরপত্র হিসাবে গৃহীত হয়; একইভাবে, সিঙ্গাপুর ডলার ব্রুনাইতে গৃহীত হয়।

ইতিহাস 
ব্রুনাইয়ের প্রাথমিক মুদ্রায় কাউরিশেল অন্তর্ভুক্ত ছিল। ব্রুনাই তার ব্রোঞ্জের চা-পাতার জন্যও বিখ্যাত, যেগুলি উত্তর বোর্নিও উপকূলে বাণিজ্যে মুদ্রা হিসাবে ব্যবহৃত হত। ম্যানিলা গ্যালিয়ন কর্তৃক আনা স্পেনীয়–মার্কিন সিলভার ডলার ১৬ থেকে ১৯ শতক পর্যন্ত ব্রুনাইয়ের আন্তর্জাতিক বাণিজ্যে ব্যাপকভাবে ব্যবহৃত হয়েছিল; ১৯ শতকের স্ট্রেইট ডলারও একই মুদ্রা থেকে উদ্ভূত হয়েছিল।

ব্রুনাই ১৮৬৮ খ্রিস্টাব্দে পিটিস নামে টিনের মুদ্রা জারি করে। ১৮৮৮ সালে এগুলি এক সেন্টের মুদ্রা অনুসরণ করে। এই সেন্ট ছিল একটি স্ট্রেইট ডলারের একশত ভাগের এক ভাগ।

২০ শতকের শুরুর দিকে একটি আশ্রিত ব্রিটিশ অঞ্চল হিসাবে ব্রুনাই ১৯০৬ সাল থেকে স্ট্রেইট ডলার ; ১৯৩৯ সাল থেকে মালয় ডলার ও ১৯৫৩ থেকে ১৯৬৭ সাল পর্যন্ত মালয় এবং ব্রিটিশ বোর্নিও ডলার ব্যবহার করে। ১৯৬৭ সালে এটি নিজস্ব মুদ্রা জারি করা শুরু করে।

মালয়েশিয়া গঠন ও সিঙ্গাপুরের স্বাধীনতার পর ১৯৫৭ সালে ব্রুনাই ডলার মালয় ও ব্রিটিশ বোর্নিও ডলারের পরিবর্তে ব্যবহৃত হয়। ১৯৭৩ সালের ২৩শে জুন পর্যন্ত মালয়েশীয় রিঙ্গিত সিঙ্গাপুর ডলার ও ব্রুনাই ডলারের সমানে বিনিময়যোগ্য ছিল। সিঙ্গাপুরের মুদ্রা কর্তৃপক্ষ ও ব্রুনাই কারেন্সি অ্যান্ড মনিটারি বোর্ড ( যা বর্তমানে অথরিটি মনিটারি ব্রুনাই দারুস সালাম ) তাদের দুটি মুদ্রার বিনিময়যোগ্যতা বজায় রাখে।

ব্রুনাইয়ে ব্যবহৃত মুদ্রার ইতিহাস 
দশম শতাব্দী থেকে ব্রুনাইতে মুদ্রা ব্যবহার করা হত। ১৯০৬ সাল থেকে ব্রুনাইতে স্ট্রেইট ডলারও ব্যবহার করা হয়েছিল।

চীন ও ব্রুনাইয়ের মধ্যে ঘনিষ্ঠ সম্পর্ক হওয়ার কারণে ব্রুনাইতে ব্যবহৃত প্রথম ধরনের মুদ্রা ছিল চীনা মুদ্রা। এটিকে প্রথমে 'পিটিস' বলা হত। স্থানীয় 'পিটিস' চালু হলে পরে 'কু' নামে পরিচিত হয়। স্থানীয় 'পিটিস' মুদ্রায় মুদ্রার সামনে 'ব্রুনাইয়ের সালতানাত' ও পিছনে রাজকীয় ছাতা ছাপানো ছিল। এগুলি ১৬ থেকে ১৯শ শতকের মধ্যে জারি করা হয়েছিল। পূর্ববর্তী ইসলামী মুদ্রাকে 'পিটিস'ও বলা হত।  ব্রুনাইতে ব্যবহৃত অন্য ধরনের মুদ্রা ছিল 'ডুইট বেসি' (যা সাধারণত 'আয়রন মানি' নামে অনুবাদ করা হয়)। তখন লোহাকে মূল্যবান বলে মনে করা হত যে, এটি অর্থ হিসাবে ব্যবহৃত হত। 

স্ট্রেইট সেটেলমেন্টের মুদ্রা প্রবর্তনের আগে জারি করা শেষ মুদ্রাটি ছিল 'ডুইট বিনতাং'; অন্যথায় 'স্টার মুদ্রা' বা 'স্টার সেন্ট' নামে পরিচিত।  মুদ্রার উল্টোদিকে তারকাচিহ্নিত হওয়ার কারণে এটিকে স্টার মুদ্রা বলা হয়। মুদ্রাটি ১৮৮৭ সালে ইংল্যান্ডের বার্মিংহামে তৈরি করা হয়েছিল।  এটি তামা থেকে তৈরি করা হতো।

স্ট্রেইট সেটেলমেন্ট মুদ্রা প্রবর্তনের সাথে সাথে পূর্বের ব্যবহৃত মুদ্রাগুলি প্রচলন থেকে সরিয়ে নেওয়া হয়। যদিও তা তখনল নির্দিষ্ট বিনিময় হারে ব্যবহার করা হয়েছিল। 

১৯৮৪ সালের আগে মুদ্রাগুলি যুক্তরাজ্যের রাজকীয় টাকশাল দ্বারা তৈরি করা হয়েছিল। 

১৯৮৪ সালে ব্রুনাই কারেন্সিবোর্ড সিঙ্গাপুর মিন্ট থেকে চার মিলিয়ন প্রচলিত কয়েন অর্ডার করে।  প্রচলিত মুদ্রায় ব্রোঞ্জের এক সেন্ট মুদ্রা ও কাপরো-নিকেলের পাঁচ, দশ, বিশ এবং পঞ্চাশ সেন্টের মুদ্রা ছিল।  ৫০ সেন্টের একটি অতিরিক্ত নিরাপত্তা বৈশিষ্ট্য ছিল, যার একটি রিডেড প্রান্ত রয়েছে এবং লাইনের মধ্যে বিন্দু ছিল, যখন অন্যান্য দেশের প্রচলিত মুদ্রাগুলি এমন ছিল না।

ব্রুনাইয়ে ব্যাঙ্কনোটের ইতিহাস 
১৯০৬ খ্রিস্টাব্দে ব্রুনাইয়ে স্ট্রেইট ডলার চালু হয়। এটি পরবর্তী কালে মালয় ডলার কর্তৃক প্রতিস্থাপিত হয়, যা ১৯৩৯ সালে ব্রিটিশ উপনিবেশ এবং ব্রুনাইতে প্রবর্তিত হয় এবং তা স্ট্রেইট ডলারকে ১:১ বিনিময় হারের সাথে প্রতিস্থাপিত করে । মালয় ডলার মালয় মুদ্রার কমিশন বোর্ড দ্বারা জারি করা হয়েছিল। ২য় বিশ্ব যুদ্ধের সময় জাপানি আক্রমণকালে বোর্ড মালয় ডলার ইস্যু করা বন্ধ করে দেয়। এ নোটের সামনে মালয় ডলারে রাজা ষষ্ঠ জর্জের প্রতিকৃতি ছিল। 

১৯৫২ সালে এ বোর্ডের নাম পরিবর্তন করে বোর্ড অফ কমিশনার্স অফ মালয়া এণ্ড ব্রিটিশ বোর্নিও রাখা হয়। এরপর বোর্ড ১৯৫৩ সালে মালয়, সিঙ্গাপুর, সার্ওয়াক, ব্রিটিশ নর্থ বোর্নিও ও ব্রুনাইতে নোট ইস্যু শুরু করে। এটি মালয় ও ব্রিটিশ বোর্নিও ডলার নামে পরিচিত হয় । ১৯৬৭ সালে মালয় ও ব্রিটিশ বোর্নিও ডলার তিনটি নতুন মুদ্রা দ্বারা প্রতিস্থাপিত হয়: মালয়েশিয়ান ডলার, সিঙ্গাপুর ডলার ও ব্রুনাই ডলার; যা সবই সমান।  এটি একটি বিনিময়যোগ্যতা চুক্তি, যা তিনটি দেশ মুদ্রা ইউনিয়নের মূল সদস্য হিসাবে মেনে চলে এবং ব্রুনাই ডলার, সিঙ্গাপুর ডলার ও মালয়েশীয় ডলারের সমান বিনিময়যোগ্য ছিল। এটি ১৯৭৩ সালের ৮ মে শেষ হয়, যখন মালয়েশিয়া সরকার চুক্তি থেকে প্রত্যাহার করে। 

সিঙ্গাপুর ডলার বর্তমানও ব্রুনাই ডলারের সাথে সমান হারে বিনিময়যোগ্য।

মু্দ্রা 
১৯৬৭ সালে ১, ৫, ১০, ২০ এবং ৫০ সেন্ট মূল্যের মুদ্রা চালু করা হয়েছিল। ব্রোঞ্জের ১ সেন্ট ব্যতীত অন্যান্য কয়েন কাপরো-নিকেলের মিশ্রণে করা হয়েছিল।

১৯৮৬ সালে ব্রোঞ্জের পরিবরতে তামা-মিশ্রিত ইস্পাত দিয়ে তৈরি করা হয়েছিল।  পরবর্তীতে ২০০৮ সালে ১ সেন্টের মুদ্রা পিতলের মিশ্রণে তৈরি করা হয়।

তথ্যসূত্র

এশিয়ার মুদ্রা
প্রচলিত মুদ্রা
কমনওয়েলথ অফ নেশনস এর মুদ্রা
ব্রুনাইয়ের মুদ্রা
১৯৬৭-এ প্রবর্তিত মুদ্রা
স্থির বিনিময় হার